b"\n_START_ARTICLE_\nGliceri Nonell i Mas\n_START_SECTION_\nBiografia\n_START_PARAGRAPH_\nEntr\xc3\xa0 a l'Escola Pia el 1859 amb divuit anys. Va fer el noviciat a Sabadell i els estudis eclesi\xc3\xa0stics a Moi\xc3\xa0. El mar\xc3\xa7 de 1867 va ser ordenat sacerdot. Comen\xc3\xa7\xc3\xa0 a ensenyar als escolapis de Balaguer, continu\xc3\xa0 als d'Olot (1870-1871) i va ser destinat a Cuba (1871-1889). Va ser director d'interns i professor de llat\xc3\xad. Posteriorment va ser destinat al col\xc2\xb7legi de Sant Antoni de Barcelona (1889-1984) com a professor de llat\xc3\xad dels nois que volien anar al seminari i mestre de novicis del germans operaris. Quan el 1894 l'internat antoni\xc3\xa0 es va traslladar al nou edifici de Sarri\xc3\xa0, el noviciat amb el pare Nonell feren el mateix cam\xc3\xad._NEWLINE_Va ser nomenat rector de Moi\xc3\xa0, c\xc3\xa0rrec que exerc\xc3\xad durant tres triennis (1900-1909). Aconsegu\xc3\xad aixecar el nou pavell\xc3\xb3 d'aules que s'havien projectat el 1883, buscant primer un acord amb la parr\xc3\xb2quia a fi que l'edifici serv\xc3\xads els diumenges per a les Escoles Dominicals. Fracassat aquest intent, acud\xc3\xad a la Diputaci\xc3\xb3 Provincial que ajud\xc3\xa0 econ\xc3\xb2micament. La col\xc2\xb7laboraci\xc3\xb3 de molta gent del poble contribu\xc3\xad a fer que en el curs 1903-1904 es poguessin inaugurar les noves aules a la carretera de l'Estany. A Moi\xc3\xa0 el pare Nonell va simplificar i intentant donar m\xc3\xa9s sentit a la primera comuni\xc3\xb3 dels alumnes. A partir de 1906 el cerimonial va ser el seg\xc3\xbcent: els neocombregants amb un ciri enc\xc3\xa8s a la m\xc3\xa0 sortien de l'aula en process\xc3\xb3 i en entrar a l'esgl\xc3\xa9sia es cantava Laudate pueri. Situats als seus llocs es feia l'exposici\xc3\xb3 menor (\xc3\xa9s a dir, amb el cop\xc3\xb3 sense la cust\xc3\xb2dia), una breu pr\xc3\xa8dica, la missa i abans de la comuni\xc3\xb3 una nova pr\xc3\xa8dica; despr\xc3\xa9s de la benedicci\xc3\xb3 amb el Sant\xc3\xadssim, es cantava el Te Deum. Aquest nou sistema de celebraci\xc3\xb3 sembla que a l'Escola Pia s'inici\xc3\xa0 a Moi\xc3\xa0 amb el pare Nonell i va ser el primer pas a les reformes posteriors que enriquiren aquest principi: renovaci\xc3\xb3 de les promeses del baptisme, entrega dels s\xc3\xadmbols. Mestre obert a noves iniciatives, promocion\xc3\xa0 les visites organitzades a masies, com la del Masot, o llocs emblem\xc3\xa0tics, com el monestir de Santa Maria de l'Estany, visites que organitzaven i preparaven els alumnes; arribats al lloc eren ells el que n'explicaven la hist\xc3\xb2ria i significat. El 1904 s'inici\xc3\xa0 l'Observatori Meteorol\xc3\xb2gic el qual des de 1907 ha anat informant del temps. Va passar els \xc3\xbaltims any de la seva vida a Matar\xc3\xb3 dedicat a la catequesi dels p\xc3\xa0rvuls i a atenci\xc3\xb3 dels fidels en el confessionari. El pare Nonell, bon formador, era un reconegut llatinista i m\xc3\xbasic; va compondre diverses obres musicals, la majoria conservades manuscrites a l'Arxiu Provincial de l'Escola Pia de Catalunya."